AlboraJazz la millor música de jazz a l'Horta Nord
08 de maig de 2023

Divendres passat 5 de maig l'Ajuntament d'Alboraia, a través de la seua regidoria de Cultura, va presentar a unes 200 persones la tercera edició del festival de jazz, AlboraJazz que acull a músics d'àmbit local, nacional i internacional. 

Els concerts tindran diferents localitzacions com l'Auditori Municipal, la plaça de la Senyoria de Port Saplaya i la plaça General Basset de La Patacona i es podrà gaudir els dies 10, 15, 16, 17 i 18 de juny, a més seran gratuïts i de lliure accés.

L'obertura del Festival la van realitzar Nacho Mañó i Gisela Renes acompanyats pels músics Mariano Steimberg a la percussió i d’Ales Cesarini al contrabaix. Nacho i Gisela són dos artistes que lideren el seu projecte musical des de 2009 amb clares influències de la bossa nova, el jazz i el bolero. Un treball molt íntim, compost majoritàriament per cançons originals, tant de Nacho com de Gisela, amb alguna versió i amb col·laboracions del món de la poesia o l'art. 'Febrero 2021' és el primer single, una cançó composta per Nacho, que recorda a l'estil pop més sofisticat de Presuntos Implicados. 

Aquest concert va tindre lloc a la terrassa de la Casa de la Cultura 'José Peris Aragó' que va acollir a unes 200 persones que van gaudir de la música i del paisatge del municipi, totes dues característiques que acompanyaran les pròximes trobades del AlboraJazz. A l'esdeveniment va assistir l'alcalde d'Alboraia, Miguel Chavarría junt amb el regidor de Cultura, Manuel Andreu i la resta de membres de la Corporació Municipal, així com professionals del món de la música.

Aquesta tercera edició acollirà dissabte que ve 10 de juny una cercavila itinerant per Alboraia, La Patacona i Port Saplaya amb Laove Brass Band, la següent cita serà el dijous 15 de juny a les 20.00 hores a l'Auditori Municipal amb Álex Conde Flamenc Trio i el divendres 16 de juny serà una vesprada inoblidable en la plaça de la Senyoria amb un doblet de concerts sorprenents; a les 20.00 hores actuarà 'Un Quintet' Projecte... 'Bach goes Jazz' i a les 22.30 hores Perico Sambeat Quartet 'Atlantis'. Continuant amb els doblets de concerts inoblidables de jazz, el dissabte 17 de juny, en la plaça General Basset, a les 19.30 hores actuarà Sure Cards i a les 22.30 hores farà presència Sara Dowling i Big Band Sedajazz. Per a finalitzar el programa musical tancarà aquest cicle de concerts la Big Band Blue a les 20.00 hores el diumenge 18 de juny en la plaça de la Constitució d'Alboraia.

Sense cap dubte el Festival de Jazz, AlboraJazz, s'ha consolidat dins del panorama musical i és una cita ineludible per a totes aquelles persones enamorades d'aquest estil musical que han trobat a Alboraia una oferta per a tots els públics i on l'encant del municipi; horta i platges, fan que aquesta cita siga cada any més esperada.

Per a més informació sobre els esdeveniments es pot consultar la seua pàgina web: https://alborajazz.com

Si vols veure un resum en imatges de l'esdeveniment et deixem ací l'àlbum